b'\n_START_ARTICLE_\nHelge \xc3\x98sterberg\n_START_PARAGRAPH_\nHelge Ejner Willemoes \xc3\x98sterberg var en autodidakt dansk keramiker der levede fra den 8. april 1905 til den 8. april 1982. _NEWLINE_Man kan kendes hans st\xc3\xb8rre produkter p\xc3\xa5 at de alle havde et stort indgraveret \xc3\x98 i bunden. Han etablerede v\xc3\xa6rksted i 1943 i Virum og blev hurtigt en anerkendt keramiker som flere gange udstillede p\xc3\xa5 Charlottenborg samt Kunsth\xc3\xa5ndv\xc3\xa6rkets For\xc3\xa5rsudstilling. I en \xc3\xa5rr\xc3\xa6kke var han desuden fast repr\xc3\xa6senteret p\xc3\xa5 Den Permanente og i Det danske Hus i Paris. Produktionen var alsidig og sp\xc3\xa6ndte over godkendte sm\xc3\xa5 turistsouvenirs til st\xc3\xb8rre dyr, sk\xc3\xa5le, vaser, lamper og skulpturer. Ikke mindst havde han stor interesse for unika. Hans arbejder har v\xc3\xa6ret udstillet i udlandet og er blevet solgt over det meste af verden. Han m\xc3\xa5tte stoppe produktionen omkring 1970 som f\xc3\xb8lge af svigtende syn. _NEWLINE_Hans hustru, Gurli \xc3\x98sterberg, var ikke selv ud\xc3\xb8vende kunstner, men deltog i produktionen p\xc3\xa5 det praktiske plan.'